কানপুর জয়ের পর এবার বিরাট কোহলিদের পরবর্তী গন্তব্য কলকাতা। ইডেনে বল ঘুরবে তো? কানপুরে ম্যাচ শেষ হওয়ার কিছুক্ষণের মধ্যেই সেই কৌতূহলের উত্তর পেতে নিজেই মাঠে নেমে পড়লেন সৌরভ গঙ্গোপাধ্যায়। সিএবি প্রেসিডেন্ট স্বয়ং ইডেনের পিচে গিয়ে হাত ঘুরিয়ে দেখে নিলেন। 
কানপুরে স্পিনমন্ত্রেই জয় এসেছে। ২০ শিকারের মধ্যে দুই ভারতীয় স্পিনার নিয়েছেন ১৬টি উইকেট। অশ্বিন ম্যাচ থেকে পেলেন ১০ উইকেট। প্রথম  ইনিংসে চার, দ্বিতীয় ইনিংসে ছয়। রবীন্দ্র জাডেজা প্রথম ইনিংসে নিয়েছিলেন পাঁচ, দ্বিতীয় ইনিংসে পেলেন একটি উইকেট। 
প্রত্যাশা এটাই যে, তিন টেস্টের সিরিজে নিউজিল্যান্ডকে হোয়াইটওয়াশ করতে চাইবে ভারত। আর তার জন্য পিচে বল ঘুরছে কি না, সেটা গুরুত্বপূর্ণ। কানপুরে বল ঘুরেছে, ইডেনেও যদি ঘোরে অবাক হওয়ার নেই। সম্ভবত সেই তদারকি সেরে নেওয়ার জন্যই সৌরভ উপস্থিত হয়ে যান মাঠের মাঝখানে। সেই সময় তাঁর সঙ্গে ইডেন ও বোর্ডের পিচ প্রস্তুতকারকরাও ছিলেন। ক্রিকেটার জীবনে দাদা বল করতে মিডিয়াম পেস। তাঁকে ‘ম্যান উইথ দ্য গোল্ডেন আর্ম’ বলেও ডাকা হতো গুরুত্বপূর্ণ সময়ে মিডিয়াম পেস বোলিংয়ে উইকেট তুলতে পারতেন বলে। সোমবার সিএবি প্রেসিডেন্টকে অবশ্য অশ্বিনের মতো অফস্পিনের ভঙ্গিতে দেখা গিয়েছিল পিচ পরখ করার সময়। 
ইঙ্গিত তা থেকেই পরিষ্কার হয়ে যাওয়া উচিত যে, ইডেনে স্পিন-ঘেঁষা উইকেটই করার চেষ্টা হবে। তা নিয়ে কেউ অভিযোগ জানাচ্ছে বলেও মনে হয় না। সৌরভ নিজে কয়েকদিন আগে ‘এবেলা খেলা’-কে দেওয়া সাক্ষাৎকারে বলেও দিয়েছিলেন, ‘‘কুম্বলে-কোহলিরা যেরকম পিচ চাইবে, আমরা খুশিমনে দেব।’’  
ইডেনের পিচে সোমবার পর্যন্ত মোটা ঘাসের আস্তরণ দেখা গেল। তবে মঙ্গলবারই কলকাতায় আসছে ভারতীয় দল। কোহলিরা ইডেন টেস্টের মহড়ায় নামবেন বুধবার থেকে। তার আগেই ঘাস উড়তে শুরু করলে অবাক হওয়ার নেই। কোচ কুম্বলে এমনিতে বলেছেন যে, ঘূর্ণি পিচ চেয়ে কিউরেটরকে তিনি ফোন করবেন না। সেটা না করলেও দেশের মাঠে খেলার সময় যে স্পিনারদের কথা মাথায় রেখেই পিচ প্রস্তুত করা হবে, তা নিয়ে কোনও সন্দেহের অবকাশ নেই। ইডেনে সোমবার পর্যন্ত ঘাস থাকলেও তাই সবুজ উড়ে গিয়ে ধূসর পিচ দেখা দিলে অবাক হওয়ার থাকবে না। 
টেস্ট নিয়ে জোরাল প্রস্তুতিও সোমবার থেকেই শুরু হয়ে গিয়েছে। আবহাওয়া এখন এক নম্বর চিন্তা হয়ে দাঁড়িয়েছে। গোটা ইডেন ঢেকে রাখা হচ্ছে বৃষ্টি থেকে মাঠকে আড়াল করার জন্য। সিএবি কর্তাদের দেখা গেল ঘনঘন আবহাওয়ার আপডেট নিচ্ছেন। বৃষ্টি আটকানোর জন্য পুজো-প্রার্থনার কথাও শোনা গেল কারও কারও মুখে। 
এর মধ্যেই অতিথি আপ্যায়ণের কাজ এগোচ্ছে। বোর্ড প্রেসিডেন্ট অনুরাগ ঠাকুর আসছেন বলে জানালেন সিএবি সচিব অভিষেক ডালমিয়া। দেশের মাঠে আড়াইশোতম টেস্ট বলে আড়াইশো লেখা বিশেষ মুদ্রা এবং লর্ডসের ধাঁচে ঘণ্টা বিশেষ আকর্ষণ হতে যাচ্ছে ৩০ সেপ্টেম্বর থেকে শুরু টেস্টে।